<b>שאלה </b>ילמדנו רבינו בראובן אשר לקח לו את אביגיל לאשה והיא בעולת בעל אלמנה מבעלה הראשון ומת גם הוא בלי שום זרע והיא זקוקה לאחי המת והיבם רצה ביבום והיא לא רצתה ובזה נפל מחלוקת יש מי שאומר שהן אמת שדין יבמה המורדת על בעלה כדין מורדת על בעלה שאין לה כי אם עיקר כתובה ונדונייא אמנם אין כן בזאת היבמה ואינה מפסדת כלל מפני שהוחזקה קטלנית ומן הדין אינה יכולה לינשא וכמו שאמרו ז"ל לשלישי לא תנשא ולכן מה לנו במרדותה מאחר שהתורה מנעה נשואיה ואף אם היא רצתה אין אנו יכולין להשיאה וגם מצינו פסק דין לאחד מן הקדמונים ז"ל שאם היבמה היתה מוחזקת ונפלה ליבום לא תתיבם שהרי אמרו ז"ל נשאת לראשון ומת לשני ומת לא תנשא לשלישי שזה ספק נפשות וכאשר מצאנו שהוא דוחה למילה שנכרתו עליה י"ג בריתות כמו שאמרו רז''ל באשה שמלה בנה הראשון ומת שני ומת שלישי לא תמול והוא בכרת כל שכן שהוא דוחה ליבום מאחר שיש לה תיקון בחליצה סמכנו על זה הפסק והוא קל וחומר שאדם דן מעצמו ואמר שאף שהיבם היה רוצה ביבום שחייב לפטרה בחליצה ויתן לה כל כתובתה ונדונייתא כדת מה לעשות שאין זו מורדת שמפני ששמעה שאינו יכול לכונסה מנעה היבום ויש מי שאומר שאין חילוק בין היבמה אם היא מוחזקת או לא דהיינו שאם מנעה היבום הרי היא מורדת שהיא קנויה לו מן השמים ומצוה עליו ליבמה ואינה נפטרת ממנו אלא בחליצה או במיתתו ואין דין שאר המוחזקות שאינן יכולין לינשא כדין שומרת יבם המוחזקת ונניח מצוה יבום שהיא קודמת ונקדים מצות חליצה הנה כי כן לא ידענו איזה דרך ישכון אור ולכן יודיענו רבינו מה יהיה הדין בשומרת יבם שמרדה אם היא כמורדת על בעלה ואין לה כי אם עיקר כתובה ונדונייא או אינה כמורדת על בעלה ואם יש חילוק בין מוחזקת לאחרות בחסרון כתובתה ונדונייתא ואם רצו שניהם ביבום אם צריך למונעם מפני שהיא מוחזקת ולא יפול מכתובתה שום דבר ואם יוסכם הפסק דין ויניח היבום ויתן חליצה ואם בזמנינו זה מצות יבום קודמה למצות חליצה או מצות חליצה קודמת האר עינינו בישועתך והראנו את הדרך נלך בה ואת המעשה אשר נעשה ויבא שכרו כפול מעם ה':